Diari Oficial de la Generalitat Valenciana


Sumari del DOGV 2982, del 30-04-1997 (1997/7285)

RESOLUCIÓ de 23 d'abril de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del concert entre la Conselleria de Sanitat, la Diputació Provincial de València i la Universitat de València per a la utilització de les institucions sanitàries en la investigació i la docència universitària.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2982

Data del DOGV
:   30-04-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/7285


Data del document
:   23-04-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 23 d'abril de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del concert entre la Conselleria de Sanitat, la Diputació Provincial de València i la Universitat de València per a la utilització de les institucions sanitàries en la investigació i la docència universitària.   
Subscrit, després de la tramitació reglamentària, entre la Conselleria de Sanitat, la Diputació Provincial de València i la Universitat de València, el 24 de març de 1997, un concert per a la utilització de les institucions sanitàries en la investigació i la docència universitària, i en compliment del que estableix la clàusula final del concert, cal publicar en el Diari Oficial de la Generalitat Valenciana l'esmentat concert, que ha quedat inscrit en el Registre de Convenis amb el número 0311/97, i que figura com a annex d'aquesta resolució.  
València, 23 d'abril de 1997.- La sotssecretària del Secretariat del Govern i Relacions amb les Corts.  
Concert entre la Conselleria de Sanitat i Consum, la Diputació de València i la Universitat de València per a la utilització de les institucions sanitàries en la investigació i la docència universitària  
València, 24 de març de 1997.  
Reunits  
El Sr. Joaquín Farnós Gauchía, conseller de Sanitat i Consum, facultat per a la subscripció d'aquest concert per acord del ple del Consell de data 11 de febrer de 1997,  
El Sr. Manuel Tarancón Fandos, president de la Diputació Provincial de València, facultat per a la subscripció d'aquest concert per acord plenari de la corporació de data 29 d'octubre de 1996.  
El Sr. Pedro Ruiz Torres, rector de la Universitat de València, que té aquesta facultat conferida segons l'article 18 de la Llei de Reforma Universitària i els articles 112 i 113 dels Estatuts de la Universitat de València.  
Exposen  
Primer  
Que la Universitat de València (UV) i les institucions sanitàries adscrites a la Conselleria de Sanitat i Consum i a la Diputació Provincial han estat col·laborant de manera conjunta en la docència i la investigació en el camp de les ciències de la salut, a través de convenis específics amb la universitat.  
Segon  
Que les normes que emanen de la Llei Orgànica 11/1983, de 25 d'agost, de Reforma Universitària, la Llei 14/86, General de Sanitat, el Reial Decret 1558/86, de 28 de juny, modificat pels Reials Decrets 644/1988, de 3 de juny i 1652/1991, d'11 d'octubre, pel qual s'estableixen les bases generals del règim de concerts entre la universitat i les institucions sanitàries, l'Ordre Ministerial de 31 de juliol de 1987 que estableix els requisits que han de reunir les institucions sanitàries objecte de concert amb la universitat, emparen el contingut d'aquest concert.  
Tercer  
Amb les bases esmentades s'elabora aquest concert entre la Universitat de València, la Conselleria de Sanitat i Consum i la Diputació de València perquè siga elevat al Consell de la Generalitat Valenciana per aprovar-lo i publicar-lo.  
Acorden  
Establir el concert d'acord amb les següents estipulacions i disposicions:  
Primera. Objectius generals d'aquest concert  
1. Docents  
1.1 Promoure i facilitar la màxima utilització dels recursos humans i materials de les institucions sanitàries per a la docència universitària dels diversos ensenyaments en Ciències de la Salut a nivell de pregrau i postgrau, afavorint-ne l'actualització i la millora continuada de la qualitat.   
1.2 La col·laboració s'estableix per a la formació clínica i sanitària dels estudiants dels tres cicles universitaris i els estudis de postgrau en aquelles titulacions o matèries relacionades amb les ciències de la salut. En el cas d'alumnes de tercer cicle, la formació abasta el camp de la metodologia i les tècniques en investigació biomèdica.  
1.3 Cooperar en el manteniment de la qualificació dels professionals de la salut al seu nivell més alt procurant la seua actualització i afavorint la seua incorporació a la docència universitària.  
2. Assistencials  
2.1 Cooperar perquè les investigacions i els ensenyaments universitaris en el camp de ciències de la Salut puguen ser utilitzades per a la millora constant de l'atenció sanitària.  
2.2 Preveure que coincidisquen la major qualitat assistencial amb la consideració d'institucions sanitàries de caràcter universitari associat a la universitat, en l'àmbit d'influència de la universitat.  
3. Investigació  
3.1 Potenciar la investigació en les ciències de la salut, coordinant la Conselleria de Sanitat i Consum i la Diputació Provincial de València amb la Universitat de València.  
Segona. El principi de col·laboració  
Aquest concert parteix del principi general recollit en l'article 104 de la Llei General de Sanitat que tota l'estructura assistencial del sistema sanitari ha d'estar en disposició de ser utilitzada per a la docència pregraduada, postgraduada i continuada dels professionals.  
A aquest efecte, la Conselleria de Sanitat i Consum i els serveis de la Diputació, seguint les disposicions legals esmentades en l'àmbit de les seues competències posarà a disposició d'aquest fi les institucions sanitàries que es recullen en l'annex I, en el qual s'especifica la condició d'universitària o d'associada per a cada institució.   
Tercera. Els requisits de les institucions sanitàries  
Donat que les institucions sanitàries hospitalàries que s'han de concertar han de reunir els requisits enumerats en l'Ordre Ministerial de 31 de juliol de 1987, a què fa referència l'article 3.1 de l'article 4 del Reial Decret 1558/1986, de 28 de juny, s'estableix un termini de dos anys a partir de la firma d'aquest concert perquè els hospitals que segons l'annex I es denominen universitaris s'adeqüen al que preveu l'article 2 de l'ordre esmentada. L'annex II recull els detalls de l'adequació. Si havent transcorregut el termini esmentat no s'haguera fet l'adequació, els hospitals passarien a denominar-se associats.  
De la mateixa manera, els centres de salut afegiran a la denominació el rang d'universitaris (si disposen d'unitat d'investigació acreditada) o d'associats a la universitat (si només participen en la docència). Els centres per a les pràctiques d'Atenció Primària de Salut hauran de reunir, com a mínim, els principis bàsics d'acreditació que s'estableixen en l'Ordre Ministerial de 31 de juliol de 1987 i tindran un termini d'adequació a aquestos igual al que estableix el punt anterior (annex I).  
Quarta. La planificació docent i assistencial  
En les institucions sanitàries es podrà impartir docència de forma descentralitzada en els seus vessants pràctic i teòric, i es procurarà la coordinació harmònica entre la planificació assistencial i la planificació docent dels centres i departaments universitaris.  
Com que l'objectiu és garantir l'adequada formació dels estudiants, la distribució d'aquests s'ajustarà en cada institució sanitària als seus recursos docents i assistencials.  
Cinquena. El règim jurídic dels professors associats  
Es reconeix la posada a disposició del personal sanitari dels hospitals i centres de salut universitaris per a la realització de funcions docents en harmonia amb el que preveu l'article 104 de la Llei General de Sanitat.  
Segons que disposa l'article 105 de la Llei General de Sanitat i el Reial Decret 1558/1986, aquest concert estableix que les places de professor associat, que pertanyen a les plantilles de la universitat amb activitat en les institucions sanitàries dependents de la Conselleria de Sanitat i Consum i de la Diputació, seran cobertes obligatòriament pel seu personal. En qualsevol cas, i d'acord amb el que disposa el Reial Decret 1652/1991, el personal contractat haurà d'acreditar el reconeixement previ de compatibilitat.   
La Universitat de València convocarà un concurs de mèrits per cobrir les places de professors associats que corresponguen per departaments, que serà informat prèviament per la comissió mixta.  
El primer contracte tindrà una duració d'un any. Complit aquest període, la comissió mixta n'avaluarà la renovació per un període de tres anys, amb l'informe previ de la seua activitat assistencial i docent.  
D'acord amb la base novena, punt 1, de l'article 4 del Reial Decret 1558/1986, el professor associat, en qualsevol cas, cessarà com a tal quan, per qualsevol motiu, cause baixa en la plaça assistencial que ocupe en la institució sanitària concertada.  
Per atendre les necessitats docents de les diferents titulacions s'estableix la plantilla teòrica que es recull en els annexos III, IV, VI i VII (Medicina, Infermeria, Farmàcia, Fisioteràpia i Odontologia). Les places de professor associat segons l'article 33 de la LRU i el 105.2 de la Llei General de Sanitat que es creen per a ser ocupades per personal amb plaça assistencial als hospitals mitjançant les proves selectives corresponents seran convertides en unes altres de professor funcionari a mesura que les disponibilitats de la universitat ho permeten. Així, quedaran transformades en places vinculades i s'amortitzaran els contractes.  
Sisena. L'acreditació de la col·laboració docent  
El personal sanitari de la plantilla dels centres sanitaris objecte d'aquest concert que col·labore en la docència clínica i que no posseïsca plaça docent podrà sol·licitar al director del departament docent al qual estiga adscrit el servei clínic en el qual treballa un certificat de l'activitat docent realitzada. Aquesta certificació serà expedida pel període de temps durant el qual s'haja establit la col·laboració.  
Setena. El règim jurídic de les places vinculades  
D'acord amb el que estableixen les bases setena i vuitena del Reial Decret 1558/1986, de 28 de juny, després de la firma d'aquest conveni es consideren places assistencials vinculades amb places docents de la plantilla dels cossos de professors d'universitat les que es relacionen en l'annex VIII.  
Mentre tinga aquest caràcter, la plaça es considerarà a tots els efectes com un sol lloc de treball i comportarà per a qui l'ocupe el compliment de les funcions docents i assistencials en els termes que s'estableixen en el reial decret esmentat.  
La convocatòria de provisió de places vinculades es realitzarà conjuntament per la universitat i l'administració sanitària, segons la clàusula 8 del Reial Decret 1558/1986, modificat pel Reial Decret 1652/1991, d'11 d'octubre. En aquests concursos podran participar els candidats que reunisquen els requisits estipulats en la Llei Orgànica 11/1983, de 25 d'agost, de Reforma Universitària, i que a més acredite la possessió del títol d'especialista que pertoque.  
La composició de les comissions que han de resoldre els concursos i el procediment d'actuació d'aquestes es regiran d'acord amb el que estableix l'esmentat reial decret i altres normes concordants.  
El personal que no ocupe plaça vinculada en règim de dedicació a temps complet no podrà exercir cap càrrec acadèmic dels descrits en l'article 2.3.b del Reial Decret 1086/1989, de 28 d'agost, sobre les retribucions del personal universitari.  
En el cas de professors funcionaris que a l'entrada en vigor d'aquest concert ocupen plaça assistencial en institucions no previstes en l'annex I, o que accedisquen a places assistencials convocades amb anterioritat a l'esmentada entrada en vigor, ambdues places quedaran vinculades, mentre perduren les condicions que es donen en l'esmentada data (annex IX).  
Als efectes de la convocatòria, les places vinculades per a Infermeria, han de descriure's amb un perfil clar, tant en els aspectes docents com assistencials, i els dos hauran de ser concrets i coincidents. La comissió mixta facilitarà una jornada assistencial compatible amb l'horari docent.  
L'aplicació del règim disciplinari corresponent, en cada cas, a les funcions docents i assistencials, tant al personal que exercisca plaça vinculada com de professor contractat, es farà d'acord amb el que estableixen, respectivament, el Reial Decret 898/1985, de 30 d'abril, sobre règim de professorat universitari, l'estatut de personal mèdic de la Seguretat Social i Normes de Funció Pública i convenis col·lectius, d'acord amb la naturalesa de la relació jurídica, estatutària, funcionarial o laboral, concurrent en el personal de les institucions sanitàries.  
La iniciació d'un expedient disciplinari per una de les administracions es comunicarà a les altres i a la comissió mixta instituïda en aquest concert, que n'emetrà l'informe i també donarà compte de la conclusió de l'expedient. La comissió mixta prendrà les mesures necessàries perquè es puguen exercir les activitats docents i investigadores o assistencials segons els casos.  
Promoció  
Quan un professor ocupe una plaça vinculada de les que es relacionen en l'annex VIII i accedisca per concurs oposició a una plaça docent de categoria superior, en la mateixa àrea de coneixement a la qual estava adscrit, es mantindrà la situació de plaça vinculada. També es mantindrà la vinculació quan es produïsca l'accés a una plaça de distinta categoria en el mateix servei assistencial. En qualsevol cas, es comunicarà per part de les dues institucions a la comissió mixta.  
En el cas d'existir places vacants o de nova creació, de qualsevol categoria, tant en les institucions sanitàries dependents de la Conselleria de Sanitat i Consum com en els centres sanitaris dependents de la Diputació Provincial o en la Universitat, la comissió mixta emetrà un informe motivat sobre la conveniència de la vinculació d'aquestes, procurant la correspondència entre la plaça docent i assistencial.  
Vuitena. La comissió mixta  
1. En el mes següent a l'aprovació d'aquest concert, es constituirà la comissió mixta entre l'administració titular de les institucions sanitàries concertades i la universitat.  
2. Aquestes comissions estaran compostes per un total de deu membres designats a parts iguals per la universitat i l'administració sanitària titular. Els membres designats elegiran, d'ells, el president i el secretari.  
La constitució vàlida requerirà la presència de vuit dels membres. Per a l'adopció d'acords, es requerirà el vot favorable de les tres quartes parts dels membres presents.  
3. Aquestes comissions es reuniran amb caràcter ordinari cada dos mesos i amb caràcter extraordinari quan ho decidisca el president, per iniciativa pròpia o a instància d'alguna de les parts.  
4. Seran competències d'aquestes comissions les que indica la base sisena del Reial Decret 1558/1986.  
Novena. Les comissions d'investigació  
1. En connexió amb l'estructura i l'organització de la universitat, hi haurà als hospitals universitaris una única comissió d'investigació. Estarà presidida per un professor vinculat, nomenat per l'òrgan de direcció de l'hospital, d'acord amb el rector de la universitat. D'aquesta comissió formarà part una representació del professorat de les àrees bàsiques de les ciències de la salut i igualment del personal facultatiu i d'infermeria no docent de l'hospital. La comissió paritària establirà fórmules de coordinació entre els diferents hospitals universitaris.  
Correspon a la comissió d'investigació les funcions que se li assignen en l'apartat 7.1 de l'Ordre de 31 de juliol de 1987.  
2. Les parts concertants es comprometen a subscriure acords específics per al desenvolupament de programes d'investigació als quals tindran la possibilitat d'incorporar-se el professorat d'àrees bàsiques del camp de ciències de la salut.  
Deu. Les adquisicions  
L'atribució de la titularitat del material inventariable que s'adquirisca, per qualsevol de les parts que concerten, durant el període de vigència d'aquest concert, i que n'afecte el contingut, recaurà sobre aquella entitat que haja aportat els recursos necessaris per a l'adquisició.  
Onze. La formació de postgrau i especialista  
La universitat, d'acord amb el que estableix la base 11 del Reial Decret 1558/1986, es compromet a reservar una quota de places en els seus programes de doctorat en l'àmbit de les ciències de la salut perquè el personal sanitari que no posseïsca el títol de doctor, i també els facultatius residents que realitzen la formació especialitzada en les institucions concertades, puga obtenir-hi el títol de doctor.  
2. Amb la finalitat de facilitar l'obtenció del títol de doctor a aquells facultatius en possessió del títol d'especialista que hagueren cursat un programa de formació especialitzada en relació directa als programes de doctorat, se'ls convalidarà els cursos i els seminaris a què fa referència l'article 6 del Reial Decret 185/1985, en els termes que estableix la base onzena, apartat 2 del Reial Decret 1558/1986.  
3. Recíprocament, segons la base 12 d'aqueix Reial Decret, i a fi de facilitar l'obtenció del títol d'especialista als ajudants i professors pertanyents als cossos docents universitaris de la Facultat de Medicina, la Universitat de València sol·licitarà a la comissió interministerial referida en l'article 5 del Reial Decret 127/1984 d'onze de gener, la dotació anual de places de formació d'especialista per a l'accés d'aquests professors als programes de formació relacionats amb la seua àrea de coneixement.  
4. D'acord amb la segona disposició transitòria del Reial Decret 992/1987, de 3 de juliol, a fi de facilitar el títol d'especialista als professors pertanyents als cossos docents universitaris de l'Escola d'Infermeria, la universitat sol·licitarà al Comité Assessor d'Especialitats d'Infermeria (17350 Ordre d'11 de juliol de 1988) la dotació anual de places de formació d'especialista per a l'accés d'aquests professors als programes de formació relacionats amb la seua àrea de coneixement.  
Encara que en l'anterior Reial Decret no es menciona els ajudants i, per tant, no queda establida una via per a l'accés d'aquests al títol d'especialista (a diferència de la regulació explícita que, en aquest sentit, figura en el Reial Decret 127/1984 sobre la formació mèdica especialitzada), donat que en la base 12 del Reial Decret 1558/1986 s'assenyala que «En el concert es recolliran les mesures necessàries perquè els ajudants i els professors pertanyents als cossos docents universitaris de les àrees de coneixement relacionades amb les ciències de la salut puguen obtenir el títol d'especialista que es corresponga amb la seua àrea», als ajudants de l'àrea de coneixements d'Infermeria, com passa amb els d'altres àrees de coneixement, se'ls hauria de facilitar l'accés als programes de formació especialitzada pertinents.  
Dotze. La participació en òrgans de direcció  
En la comissió de direcció de cada una de les institucions sanitàries concertades, s'integrarà la representació de la universitat, elegida entre els professors de les àrees clíniques, d'acord amb el que estableix la base del Reial Decret 1558/1986.  
En les juntes dels centres de les diferents facultats i escoles universitàries incloses en aquest conveni, hi haurà un representant de l'administració titular de les institucions sanitàries concertades.  
Tretze. La nòmina única  
D'acord amb el que estipulen els apartats set i onze de la base tretzena del Reial Decret 1652/1991, es determina l'aplicació d'una nòmina única que serà abonada per la universitat.  
Per a determinar-la es tindran en compte l'article 4 de la Llei 53/1984, de 26 de desembre, d'Incompatibilitats del Personal al Servei de les Administracions Públiques, i l'article 7 del mateix text legal sobre límits en les remuneracions de les activitats públiques compatibilitzades.  
Les retribucions pel conjunt de funcions docents, assistencials i d'investigació del professorat, amb plaça vinculada, que conformen la nòmina única, seran les següents: sou base grup A, triennis, complement de destinació, complement específic i complement de productivitat.  
- S'aplicarà solament un concepte retributiu per triennis, el corresponent a la institució en què s'haja meritat més antiguitat, i l'altre quedarà sense efecte.  
- El complement de productivitat queda conformat per les quanties del complement específic A i un complement de naturalesa personal i de garantia la quantia del qual queda establida en la suma del sou base i del complement de destinació, referits tots dos a 1996.  
- La Conselleria de Sanitat i Consum i les administracions públiques titulars de les institucions sanitàries concertades, transferiran mensualment la nòmina del personal que corresponga a plaça vinculada, constituïda per la suma del sou base, el complement de destinació i el complement específic A i, si cal, els triennis que pertoquen en aplicació de l'apartat anterior.   
La universitat remetrà a les institucions sanitàries abans del dia 10 de cada mes la relació nominal del personal docent amb plaça vinculada, amb detall dels conceptes retributius i la seua distribució.  
La Conselleria de Sanitat i Consum i les administracions públiques titulars de les institucions sanitàries ingressaran l'import de la seua part en el compte corrent de la universitat abans del dia 25 de cada mes, data en la qual la universitat ordenarà el pagament de la seua part i l'abonament de la nòmina completa.  
El cost d'aquest conveni amb càrrec a la Conselleria de Sanitat i Consum de la Generalitat Valenciana, per un import de 266.896.405 pessetes serà amb càrrec a la línia que es crearà i a l'aplicació pressupostària 86.44.80.486.13.0.  
Com que les places vinculades estan pressupostades inicialment entre els distints centres assistencials, l'esmentat import és alhora finançat a través dels centres de despesa afectats segons es detalla en la memòria econòmica com a annex XII.   
CLÀUSULA TRANSITÒRIA PRIMERA  
Mentrestant no es determinen per acord del Consell de Ministres les retribucions complementàries previstes en el punt 8 de la base 13 del Reial Decret 1652/91, d'11 d'octubre, el finançament amb càrrec al SVS o a la diputació, si cal, de la nòmina dels professors amb plaça vinculada es realitzarà transferint a la universitat un muntant econòmic global en concepte de complement de productivitat, segons l'annex.  
CLÀUSULA TRANSITÒRIA SEGONA  
Els professors catedràtics i titulars amb plaça docent obtinguda o convocada amb anterioritat a l'entrada en vigor d'aquest concert i que en el moment actual no disposen de plaça assistencial, en la seua àrea de coneixement i que tinguen el títol d'especialista corresponent quan es firme aquest concert, se'ls assignarà una plaça assistencial que estiguera vacant, en règim d'interinitat.  
La provisió reglamentària de la plaça assistencial es realitzarà en un termini màxim de 3 anys, segons el procediment que hi tinguera establit cada administració.   
En el supòsit que el catedràtic o professor titular obtinga l'esmentada plaça assistencial, aquesta i la docent, es convertiran en plaça vinculada.  
CLÀUSULA ADDICIONAL PRIMERA  
Els professors a què fa referència la base setena d'aquest conveni podran renunciar voluntàriament a la plaça vinculada. La Universitat de València es compromet a recuperar-los automàticament a la seua plaça acadèmica prèvia sense cap pèrdua dels seus drets.  
Alhora, els professors amb plaça en el SVS que es vinculen, podran renunciar també a la plaça vinculada i recuperar-ne automàticament l'assistencial sense cap pèrdua dels seus drets.  
Aquesta renúncia no serà possible per als professors que obtinguen plaça vinculada en virtut dels concursos previstos en el Reial Decret 1558/1986, modificat pel Reial Decret 1652/91.  
La determinació de noves places vinculades es farà mitjançant proposta de la comissió mixta.  
El sistema de nòmina única, d'aplicació a les places que es declaren vinculades amb posterioritat al conveni, es conformarà pels elements següents: sou base, triennis, complement de destinació, complement específic i complement de productivitat.  
El complement de productivitat es formarà per l'import del complement específic C, d'aplicació al personal mèdic de les institucions sanitàries de la Conselleria de Sanitat i Consum.  
CLÀUSULA FINAL  
Aquest concert entrarà en vigor a partir de l'endemà al de la publicació, amb vigència anual des d'aqueixa data, i podrà ser prorrogat per reconducció tàcita per idèntics períodes, llevat que hi haja denúncia expressa per qualsevol de les parts firmants amb un preavís mínim de 6 mesos.  
El conseller de Sanidad, Joaquín Farnós Gauchía  
El presidente de la Diputación Provincial de Valencia, Manuel Tarancón Fandos  
El rector de la Universidad de Valencia, Pedro Ruiz Torres  
ANNEX I  
Relació d'institucions sanitàries concertades   
amb la Universitat de València  
Hospitals universitaris  
Hospital Clínic Universitari  
Hospital la Fe  
Hospital General Universitari  
Hospital Doctor Peset  
Hospitals Associats  
Hospital Arnau de Vilanova  
Hospital de Gandia  
Hospital de Xàtiva  
Hospital de Sagunt  
Hospital Doctor Moliner  
Hospital de la Malva-rosa  
Per a les pràctiques de Farmàcia es podrà disposar de la col·laboració d'altres hospitals  
Centres de Salut Associats  
Centre de Salut de Trinitat  
Centre de Salut de la Malva-rosa  
Centre de Salut de la Font de Sant Lluís  
Centre de Salut de Natzaret  
Centre de Salut de Salvador Pau  
Centro de Salut de Fontsanta  
Centre de Salut de Pare Jofre  
Centre de Salut de Castellar  
Centre de Salut Marco Merenciano  
Centre de Salut Salvador Allende  
Unitats de Salut Mental  
Unitat de Salut Mental Àrea 4  
ANNEX II  
Serveis dels continguts en l'Ordre Ministerial de 31 de juliol de 1987 que no hi ha en hospitals universitaris.  
Hospital Clínic Universitari Immunologia  
 Medicina Preventiva  
 Farmacologia Clínica  
Hospital la Fe Farmacologia Clínica  
Hospital Gral. Universitari Medicina Preventiva  
Hospital Dr. Peset Immunologia  
 Farmacologia Clínica  
ANNEX III  
Necessitats de places vinculades  
Facultat de Medicina i Odontologia  
Places vinculades Medicina  
Matèria Actuals Necessàries  
Anatomia Patològica 7 6  
Microbiologia 6 6  
Med. Interna (P.G., G., I.) 4 12  
Farmacologia 1 6  
Digestiu 5 6  
Cardiologia 3 6  
Hematologia-Oncologia 5 6  
Cirurgia General i Digestiva 8 12  
Cirurgia Cardiovascular 1 4  
Obstetrícia-Ginecologia 8 10  
Historia i Documentació 3 4  
Oftalmologia 4 4  
Neumologia 1 6  
Neurologia 1 6  
A. Locomotor i Malaltia Sistem. 0 4  
Traumatologia 6 9  
Neurocirurgia 2 4  
Cirurgia Toràcica 2 4  
Medicina Legal 0 1  
Psiquiatria 8 8  
Dermatologia 5 6  
Otorrinolaringologia 3 4  
Endocrinologia 5 6  
Nefrologia 1 6  
Urologia 1 6  
Anestesiologia 0 4  
Pediatria 10 10  
Radioteràpia 2 4  
Medicina Nuclear 0 4  
Radiodiagnòstic 2 6  
Rehabilitació 1 4  
Medicina Preventiva 2 6  
 Total 107 190  
ANNEX IV  
ANNEX V  
Necessitats de places vinculades i associats Farmàcia  
Places Farmàcia  
 Associades  
Hospital Necessitats Actuals Diferència Vinculades  
HCU 1 1 0  
La Fe 3 0 -3  
HGU 1 2 1  
Peset 0 1 1 1  
Arnau 1 1 0  
Gandia 1 1 0  
Castelló 1 1 0  
Alacant 1 1 0  
Total 9 8 -1 1  
Excepte la plaça vinculada de l'Hospital Peset son places d'associats de CCSS de 3 hores  
ANNEX VI  
Necessitats de places vinculades de Fisioteràpia  
Places vinculades Fisioteràpia  
S. Rehabilitac. Necessitats Actual (VIN) Diferència  
HCU 12 7 -5  
La Fe 11 6 -5  
HGU 1 0 -1  
Peset 2 0 -2  
Xàtiva 1 1 0  
Malva-rosa 1 0 1  
Centres d'Atenció Primària = 1 per centre on hi havia rehabilitació  
ANNEX VII  
Necessitats de places vinculades  
Facultat de Medicina i Odontologia  
Places Vinculades Odontologia  
Matèria Actuals Necessàries   
Estomatologia 9 7-2  
 Total 4 7-5